Danville se liggiehuis het méér as net liggiesFoto: Facebook Die Danville-liggiehuisprojek is reeds 22 jaar aan die gang en is veel meer as net ŉ huis wat met liggies versier is. “Dit gaan nie meer regtig vir ons oor die liggies nie, maar sonder die liggies kan ons nie die publiek lok om ons te help nie.” So vertel Jacomien van der Merwe, dogter van Brenda van der Merwe, die vrou wat dié projek op die been gekry het. Die liggiehuisprojek is al só deel van die Van der Merwe-gesin, dat ouma en oupa ook al ingespan is om te help. “Ons is 13 familielede wat elke jaar dié projek bedryf.” Jacomien vertel hoe haar ma eendag ŉ Kersvader, wat uit draad gemaak is, by hulle hek gesit het en hoe mense (veral kinders) briefies by dié Kersvader se voete kom neerlê het. “Dit was die hartseerste briefies. Mense het gevra vir kos vir Kersfees. Een kind het vir ŉ teddiebeer vir sy ma gevra omdat sy nooit ŉ geskenk vir Kersfees kry nie.” Brenda het met so ongeveer 300 geskenkpakkies begin en deur die jare het dit aansienlik meer geword. Jacomien sê die liggiehuisprojek ondersteun tans 950 gesinne, 450 bejaardes en ongeveer 10 000 kinders. “Ons ondersteun hierdie mense deur kospakkies en komberse aan hulle te voorsien en ons wil ook graag speelgoed en lekkers vir die kinders gee.” Dié organisasie ontvang nie geldelike donasies nie omdat kos en speelgoed makliker versprei kan word. “Dis makliker om te wys wat ons met die kos en speelgoed doen.” “Ons besef dit gaan oral maar moeilik, maar ons is heeltemal afhanklik van die publiek. Ons wil graag vir mense vra om ons te ondersteun deur blikkieskos en speelgoed te skenk. Mense kan enige tyd vir ons iets bring en hulle is meer as welkom om kos en geskenke by die huis af te lewer.” Liggies brand van 1 Desember tot 1 Januarie om 19:00 tot 22:00 te Millar Straat 134, Danville, Pretoria. Besoek gerus die Facebook-blad vir meer besonderhede.